CELEX: 32019D0339
Language: da
Date: 2019-02-21 00:00:00
Title: Afgørelse (EU) 2019/339 truffet af formanden for Europa-Kommissionen af 21. februar 2019 om høringskonsulentens funktion og beføjelser i visse handelsprocedurer

28.2.2019   
               
               
                  DA
               
               
                  Den Europæiske Unions Tidende
               
               
                  L 60/20
               
            
         AFGØRELSE (EU) 2019/339 TRUFFET AF FORMANDEN FOR EUROPA-KOMMISSIONEN
         af 21. februar 2019
         om høringskonsulentens funktion og beføjelser i visse handelsprocedurer
         FORMANDEN FOR EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Kommissionens forretningsorden (1), særlig artikel 22, og
         ud fra følgende betragtninger:
         
                     (1)
                  
                  
                     I henhold til artikel 41 i Den Europæiske Unions charter om grundlæggende rettigheder har enhver ret til at få sin sag behandlet uvildigt, retfærdigt og inden for en rimelig frist af Unionens institutioner, organer, kontorer og agenturer. Nævnte artikel indeholder en række proceduremæssige rettigheder, der gælder for interesserede parter, der er involveret i administrative procedurer, som kan påvirke deres interesser.
                  
               
                     (2)
                  
                  
                     Kommissionen oprettede i 2007 funktionen som høringskonsulent for at sikre en effektiv udøvelse af de interesserede parters proceduremæssige rettigheder og sikre, at handelsprocedurer behandles uvildigt, retfærdigt og inden for en rimelig frist. Fra 2007 til 2012 var denne rolle overdraget til en tjenestemand i Generaldirektoratet for Handel med erfaring i handelsbeskyttelsesspørgsmål.
                  
               
                     (3)
                  
                  
                     I 2012 vedtog formanden for Kommissionen afgørelse 2012/199/EU (2) med henblik på at styrke høringskonsulentens rolle og gøre handelsprocedurerne mere gennemsigtige og retfærdige. For at tage hensyn til tidligere erfaringer, ny udvikling på det retlige område, herunder henvisningen til høringskonsulentens rolle i Europa-Parlamentets og Rådets forordning (EU) 2016/1036 (3) og (EU) 2016/1037 (4), samt de øgede proceduremæssige begrænsninger, bør nævnte afgørelse erstattes.
                  
               
                     (4)
                  
                  
                     Funktionen som høringskonsulent skal tildeles en uafhængig person, der har erfaring med handelsprocedurer. Høringskonsulenten bør udnævnes af Kommissionen i overensstemmelse med de regler, der er fastsat i vedtægten for tjenestemænd og i ansættelsesvilkårene for andre ansatte i Unionen. Ifølge disse regler kan ansøgere, der ikke er tjenestemænd ved Kommissionen, også komme i betragtning.
                  
               
                     (5)
                  
                  
                     For at sikre, at høringskonsulenten er fuldstændigt uafhængig, bør vedkommende administrativt tilknyttes det medlem af Kommissionen, der har ansvar for handelspolitik.
                  
               
                     (6)
                  
                  
                     Høringskonsulentens vigtigste opgaver bør være at rådgive det medlem af Kommissionen, der har ansvar for handelspolitik, og den generaldirektør, der har ansvar for handelspolitik (»generaldirektøren«), sikre processuelle rettigheder, træffe afgørelse om anmodninger om aktindsigt, træffe afgørelse om dokumenters fortrolige karakter og revurdere afgørelserne hos de af Kommissionens tjenestegrene, der har ansvar for fristforlængelser. Høringskonsulenten bør tilstræbe at sikre, at der ved udarbejdelsen af udkast til retsakter eller forslag tages behørigt hensyn til alle relevante forhold, hvad enten disse er fordelagtige eller ufordelagtige for de interesserede parter.
                  
               
                     (7)
                  
                  
                     Høringskonsulenten bør sikre, at interesserede parters mulighed for at fremlægge dokumentation for de faktiske omstændigheder og forsvare deres interesser under proceduren er af en sådan art, at de kan udøve deres ret til forsvar så effektivt som muligt.
                  
               
                     (8)
                  
                  
                     Høringskonsulentens indgriben bør ske på en sådan måde, at der kan gennemføres en eventuel opfølgning, under hensyntagen til procedurernes tidsmæssige begrænsninger.
                  
               
                     (9)
                  
                  
                     Det er nødvendigt at fastlægge, hvordan og under hvilke omstændigheder høringskonsulenten kan gribe ind, og opstille regler for tilrettelæggelse af, gennemførelse af og opfølgning på en sådan indgriben.
                  
               
                     (10)
                  
                  
                     Høringskonsulentens beføjelser til at træffe afgørelse i spørgsmål vedrørende aktindsigt, fortrolighed og frister bør give parterne i en handelsprocedure en supplerende proceduremæssig garanti, uden at dette hindrer en velordnet og rettidig afvikling af procedurerne.
                  
               
                     (11)
                  
                  
                     Høringskonsulentens rapporter bør sikre, at beslutningstagerne underrettes om høringskonsulentens vigtigste sagsbehandlinger og henstillinger, for således at give en supplerende garanti for overholdelse af rettigheder for de parter, der er berørt af en handelsprocedure. Høringskonsulentens årsrapporter bør ligeledes underrette medlemsstaterne, Europa-Parlamentet og offentligheden om høringskonsulentens vigtigste aktiviteter.
                  
               
                     (12)
                  
                  
                     Høringskonsulenten bør behandle personoplysninger i overensstemmelse med Europa-Parlamentets og Rådets forordning (EU) 2018/1725 (5).
                  
               
                     (13)
                  
                  
                     Denne afgørelse berører ikke de generelle regler om aktindsigt i Kommissionens dokumenter —
                  
               VEDTAGET DENNE AFGØRELSE:
         
            Artikel 1
            Høringskonsulenten
            Der oprettes en særlig funktion som høringskonsulent i handelsprocedurer.
            Høringskonsulentens opgave er at sikre en effektiv udøvelse af de interesserede parters proceduremæssige rettigheder, der er fastsat i de nedenstående forordninger (i det følgende benævnt »grundforordningerne«), og sikre, at handelsprocedurerne gennemføres uvildigt, retfærdigt og inden for en rimelig tid.
            
                        a)
                     
                     
                        Europa-Parlamentets og Rådets forordning (EU) 2016/1036, særlig artikel 5, stk. 10 og 11, artikel 6, stk. 5-8, artikel 8, stk. 3, 4 og 9, og artikel 18-21
                     
                  
                        b)
                     
                     
                        Europa-Parlamentets og Rådets forordning (EU) 2016/1037, særlig artikel 10, stk. 12 og 13, artikel 11, stk. 5-8 og 10, artikel 13, stk. 3, 4 og 9, og artikel 28-31
                     
                  
                        c)
                     
                     
                        Europa-Parlamentets og Rådets forordning (EU) 2015/478 (6), særlig artikel 5 og 8
                     
                  
                        d)
                     
                     
                        Europa-Parlamentets og Rådets forordning (EU) 2015/755 (7), særlig artikel 3 og 5
                     
                  
                        e)
                     
                     
                        Europa-Parlamentets og Rådets forordning (EU) 2015/1843 (8), særlig artikel 9 og 10
                     
                  
                        f)
                     
                     
                        Europa-Parlamentets og Rådets forordning (EU) 2016/1035 (9), særlig artikel 5, stk. 12 og 13, artikel 6, stk. 5-8, og artikel 12-14
                     
                  
                        g)
                     
                     
                        Europa-Parlamentets og Rådets forordning (EF) nr. 868/2004 (10), særlig artikel 7 og 8
                     
                  
                        h)
                     
                     
                        Europa-Parlamentets og Rådets forordning (EU) nr. 978/2012 (11), særlig artikel 24, Kommissionens delegerede forordning (EU) nr. 155/2013 (12), særlig artikel 6, og Kommissionens delegerede forordning (EU) nr. 1083/2013 (13), særlig artikel 5
                     
                  
                        i)
                     
                     
                        Europa-Parlamentets og Rådets forordning (EU) 2015/476 (14), særlig artikel 1, stk. 2, og artikel 2, stk. 2
                     
                  
         
            Artikel 2
            Definitioner
            I denne afgørelse forstås ved:
            a)   »handelsprocedure«: enhver undersøgelse eller administrativ procedure, der udføres af Kommissionens tjenestegrene i henhold til en af grundforordningerne
            b)   »interesseret part«: enhver person, hvis interesser påvirkes af en handelsprocedure i medfør af grundforordningerne
            c)   »de interesserede parters rettigheder«: de proceduremæssige rettigheder og retten for enhver til en uvildig og retfærdig behandling inden for en rimelig frist i forbindelse med handelsprocedurer.
         
         
            Artikel 3
            Udnævnelse, fratræden og stedfortrædere
            
               1.   Høringskonsulenten udnævnes af Kommissionen i overensstemmelse med de regler, der er fastsat i vedtægten for tjenestemænd og i ansættelsesvilkårene for andre ansatte i Unionen.
            
            
               2.   Høringskonsulentens udnævnelse offentliggøres i Den Europæiske Unions Tidende. Kommissionen vedtager en begrundet afgørelse om enhver afbrydelse i udøvelsen af hvervet og enhver fratræden eller overflytning af høringskonsulenten. Afgørelsen offentliggøres i Den Europæiske Unions Tidende.
            
            
               3.   Høringskonsulenten tilknyttes administrativt det medlem af Kommissionen, der har ansvar for handelspolitik.
            
            
               4.   Såfremt høringskonsulenten er ude af stand til at agere i en given sag og det efter samråd med høringskonsulenten skønnes hensigtsmæssigt, udpeger det kompetente medlem af Kommissionen, der har ansvar for handelspolitik, en tjenestemand, som ikke er involveret i behandlingen af den pågældende sag, til at udføre høringskonsulentens opgaver ud fra en konkret og individuel vurdering.
            
            
               5.   Stk. 4 finder anvendelse, såfremt høringskonsulenten vurderer, at der er en faktisk eller potentiel interessekonflikt ved udøvelsen af hvervet, og på behørig vis indgiver en anmodning om at blive fritaget for sine forpligtelser i en konkret sag til det medlem af Kommissionen, der har ansvar for handelspolitik.
            
            
               6.   Såfremt høringskonsulenten er ude af stand til at agere i en periode, som ikke er begrænset til en given sag, eller er ophørt med at fungere som høringskonsulent, udpeger det medlem af Kommissionen, der har ansvar for handelspolitik, en tjenestemand med erfaring i handelsprocedurer med henblik på midlertidigt at udføre høringskonsulentens opgaver, indtil høringskonsulenten kan genoptage hvervet, eller indtil Kommissionen beslutter at udnævne en ny høringskonsulent.
            
         
         
            Artikel 4
            Principper for høringskonsulentens indgriben
            
               1.   Høringskonsulentens opgaver udføres i overensstemmelse med stk. 2-11.
            
            
               2.   Høringskonsulenten handler uafhængigt og må ikke modtage instrukser med hensyn til udførelsen af sine opgaver.
            
            
               3.   Høringskonsulenten er bundet af bestemmelserne i vedtægten for tjenestemænd om forbud mod uberettiget afsløring af oplysninger, som vedkommende har fået kendskab til i forbindelse med udøvelsen af sine funktioner, og er fortsat pålagt denne forpligtelse efter udtrædelse af tjenesten.
            
            
               4.   Høringskonsulenten tager hensyn til behovet for, at grundforordningerne anvendes effektivt i overensstemmelse med EU-retten og med Domstolens relevante retspraksis.
            
            
               5.   Høringskonsulenten har til enhver tid under en procedure uden unødig forsinkelse ubegrænset adgang til eventuelle sagsakter vedrørende proceduren.
            
            
               6.   Høringskonsulenten træffer beslutninger, som fastsat i artikel 12-16, og kan fremsætte henstillinger til Kommissionens ansvarlige undersøgelsestjenester om alle spørgsmål vedrørende rettighederne for de interesserede parter, der har anmodet om høringskonsulentens indgriben. Høringskonsulenten skal især sørge for, at der ved udarbejdelsen af udkast til Kommissionens retsakter eller forslag tages behørigt hensyn til alle relevante forhold, hvad enten disse er fordelagtige eller ufordelagtige for de interesserede parter.
            
            
               7.   Høringskonsulenten underretter den ansvarlige direktør eller dennes stedfortræder om udviklingen i alle procedurer, som høringskonsulenten har grebet ind i, indtil der vedtages en endelig retsakt.
            
            
               8.   Høringskonsulenten underrettes omgående om enhver væsentlig ændring af Kommissionens holdning på tidpunktet for indførelse af endelige foranstaltninger i en handelsprocedure for at vurdere enhver potentiel virkning for de interesserede parters rettigheder.
            
            
               9.   Høringskonsulenten rådgiver det medlem af Kommissionen, der har ansvar for handelspolitik, og generaldirektøren, hvis det er relevant, om opfølgningen på sine henstillinger og eventuelt også om mulige retsmidler, hvis det er nødvendigt.
            
            
               10.   Den ansvarlige direktør rådfører sig med høringskonsulenten om eventuelle ændringer eller ajourføringer af politikken vedrørende procedurespørgsmål og væsentlige spørgsmål, der har indvirkning på de interesserede parters rettigheder, eller om ethvert andet spørgsmål, der måtte opstå i forbindelse med en handelsprocedure.
            
            
               11.   Høringskonsulenten kan fremsætte bemærkninger og henstillinger om et hvilket som helst spørgsmål som led i en handelsprocedure til det medlem af Kommissionen, der har ansvar for handelspolitik, og om nødvendigt også til generaldirektøren.
            
         
         
            Artikel 5
            Høringskonsulentens indgriben
            
               1.   Interesserede parter kan anmode om, at høringskonsulenten griber ind i handelsprocedurer. Enhver anmodning skal indgives i god tid, under hensyntagen til procedurernes tidsmæssige begrænsninger. De interesserede parter anmoder om høringskonsulentens indgriben snarest muligt efter den hændelse, der berettiger en sådan indgriben.
            
            
               2.   Høringskonsulenten kan også agere efter anmodning fra det medlem af Kommissionen, der har ansvar for handelspolitik, generaldirektøren, den direktør, der har ansvar for en handelsprocedure, eller dennes stedfortræder, eller direktøren for en anden tjenestegren, som er blevet hørt i forbindelse med en handelsprocedure.
            
            
               3.   Enhver anmodning om høringskonsulentens indgriben skal ske skriftligt og indeholde en redegørelse for de spørgsmål, som høringskonsulenten skal gøres opmærksom på, herunder en redegørelse for, hvordan ansøgerens ret til forsvar er berørt.
            
            
               4.   Endelige retsakter eller forslag fra Kommissionen ledsages af en note fra høringskonsulenten om, hvorvidt og i givet fald hvordan vedkommende har grebet ind i den pågældende procedure.
            
            
               5.   Høringskonsulenten modtager en kopi af de høringer, som Kommissionens kompetente tjenestegrene har iværksat i henhold til artikel 23, stk. 3, i Kommissionens forretningsorden.
            
         
         
            Artikel 6
            Høringer
            
               1.   Høringskonsulenten kan efter anmodning eller som fastsat i grundforordningerne arrangere og afholde høringer mellem en individuel interesseret part eller en gruppe af interesserede parter med lignende interesser og de tjenestegrene i Kommissionen, der har ansvar for undersøgelsen. Høringskonsulenten kan også arrangere og afholde høringer af interesserede parter med forskellige interesser.
            
            
               2.   Efter modtagelse af en høringsanmodning vurderer høringskonsulenten de rejste spørgsmål og afgør, hvorvidt en høring er hensigtsmæssig. En høring kan omhandle ethvert spørgsmål, der opstår på et hvilket som helst tidspunkt i en handelsprocedure, og som kan påvirke de interesserede parters rettigheder.
            
            
               3.   Høringer finder i princippet kun sted, hvis spørgsmålene ikke kan afklares med Kommissionens tjenestegrene.
            
            
               4.   Hvis der indgives høringsanmodninger efter de relevante tidsrammer for proceduren, undersøger høringskonsulenten også årsagerne til sådanne sene anmodninger, de rejste spørgsmåls art og spørgsmålenes virkning på retten til forsvar under behørig hensyntagen til god forvaltningsskik og rettidig afslutning af undersøgelsen.
            
            
               5.   Formålet med høringen er at sikre, at parternes ret til forsvar respekteres af Kommissionens tjenestegrene. Høringskonsulenten kan i princippet ikke acceptere eller tage hensyn til noget bevis, som ikke er blevet forelagt for Kommissionens tjenestegrene under sagens behandling.
            
            
               6.   Fysiske eller juridiske personer, der er blevet opfordret til at deltage i en høring med høringskonsulenten, skal enten møde personligt eller lade sig repræsentere af en behørigt befuldmægtiget udpeget blandt deres faste personale eller af en juridisk repræsentant. De kan eventuelt bistås af en juridisk rådgiver eller en anden kvalificeret person, der ikke indgår i det faste personale, hvis vedkommende godtages af høringskonsulenten.
            
            
               7.   Denne artikel berører ikke retten til en høring med Kommissionens ansvarlige undersøgelsestjenester i henhold til grundforordningerne.
            
         
         
            Artikel 7
            Høringer med individuelle interesserede parter eller grupper af interesserede parter med lignende interesser og med de tjenestegrene i Kommissionen, der har ansvar for undersøgelsen
            
               1.   Høringskonsulenten kan efter begrundet anmodning fra en individuel interesseret part eller en gruppe af interesserede parter med lignende interesser arrangere og afholde høringer mellem en individuel interesseret part eller en gruppe af interesserede parter med lignende interesser og de tjenestegrene i Kommissionen, der har ansvar for undersøgelsen.
            
            
               2.   En individuel interesseret part kan anmode om en høring om et konkret spørgsmål med en gruppe af interesserede parter med lignende interesser og med de tjenestegrene i Kommissionen, der har ansvar for undersøgelsen. Høringen afholdes, hvis mindst én anden individuel interesseret part med lignende interesser indvilliger i at deltage.
            
         
         
            Artikel 8
            Høringer af interesserede parter med forskellige interesser
            
               1.   Høringskonsulenten kan arrangere og lede en høring af interesserede parter med forskellige interesser for at give mulighed for at fremsætte modsatrettede synspunkter og fremføre modargumenter.
            
            
               2.   En høring af interesserede parter med forskellige interesser kan arrangeres som led i alle handelsprocedurer, når høringskonsulenten har modtaget synspunkter fra de tjenestegrene i Kommissionen, der har ansvar for undersøgelsen.
            
            
               3.   En individuel interesseret part kan anmode om en høring af interesserede parter med forskellige interesser i forbindelse med et konkret spørgsmål. Høringen kan afholdes, hvis mindst én anden individuel interesseret part med forskellige interesser indvilliger i at deltage.
            
            
               4.   Kommissionens ansvarlige undersøgelsestjenester deltager i høringen som observatører.
            
            
               5.   Kompetente repræsentanter for medlemsstaterne kan deltage som observatører i høringer af interesserede parter med forskellige interesser.
            
         
         
            Artikel 9
            Forberedelse af høringer
            
               1.   Efter høring af den ansvarlige direktør eller dennes stedfortræder, fastsætter høringskonsulenten dato, varighed og sted for høringen. Hvis de interesserede parter eller Kommissionens tjenestegrene anmoder om udsættelse, tager høringskonsulenten stilling til, hvorvidt anmodningen om udsættelse kan imødekommes.
            
            
               2.   Høringskonsulenten kan eventuelt afholde et forberedende møde med de interesserede parter eller Kommissionens ansvarlige undersøgelsestjenester og andre tjenestegrene for så vidt muligt at identificere og belyse alle juridiske eller faktiske forhold, der skal tages op under høringen. Høringskonsulenten kan anmode deltagerne om alle de oplysninger, der er nødvendige for at forberede høringen.
            
            
               3.   Høringskonsulenten udarbejder en dagsorden til hver høring. Dagsordenen rundsendes til samtlige deltagere forud for høringen.
            
            
               4.   Høringskonsulenten kan, inden for et rimeligt tidsrum efter fristen for at fremsætte bemærkninger vedrørende fremlæggelse af oplysninger, og inden en høring mellem parterne, opfordre deltagerne til at stille spørgsmål om oplysninger, som er indgivet af andre interesserede parter.
            
            
               5.   Høringskonsulenten kan efter at have hørt den ansvarlige direktør eller dennes stedfortræder på forhånd forelægge de interesserede parter en liste med de spørgsmål, som de opfordres til at udtale sig om.
            
            
               6.   Høringskonsulenten kan ligeledes anmode om skriftligt at blive forhåndsunderrettet om hovedindholdet i de erklæringer, der påtænkes afgivet af deltagerne i høringen.
            
            
               7.   Høringskonsulenten opfordrer personalet med reference til det medlem af Kommissionen, der har ansvar for handelspolitik, og Juridisk Tjeneste til at deltage i høringer, der afholdes af høringskonsulenten. Høringskonsulenten kan også opfordre andre af Kommissionens tjenestegrene til at deltage i høringerne.
            
            
               8.   Høringskonsulenten kan indbyde eksterne eksperter til høringerne. Interesserede parter og Kommissionens tjenestegrene kan anmode høringskonsulenten om at tillade eksterne eksperter til høringer. Høringskonsulenten træffer afgørelse om sådanne anmodninger. Eksterne eksperter, der indbydes til en høring, skal underskrive en aftale om fortrolighed.
            
            
               9.   Eksterne eksperter kan blive anmodet om at fremlægge relevante analyser, rapporter eller publikationer. Disse skal indgå i et dossier, der er tilgængeligt for de interesserede parter, og stilles så vidt muligt til rådighed for samtlige deltagere forud for høringen.
            
         
         
            Artikel 10
            Afholdelse af høringer
            
               1.   Høringskonsulenten er ansvarlig for at afholde høringer. Høringskonsulenten sikrer, at høringen afholdes på en retfærdig og upartisk måde.
            
            
               2.   Høringerne er ikke offentlige. Høringskonsulenten afgør, hvilke personer der skal høres på en interesseret parts vegne, og hvorvidt de pågældende personer skal høres hver for sig eller i overværelse af andre personer, der er indbudt til at deltage. I sidstnævnte tilfælde skal der tages hensyn til de interesserede parters legitime interesser i, at deres forretningshemmeligheder og andre fortrolige oplysninger beskyttes.
            
            
               3.   Høringskonsulenten kan give deltagerne mulighed for at stille og besvare spørgsmål under høringen.
            
            
               4.   Hvis høringskonsulenten har tilladt brug af eksterne eksperter, skal disse eksperter gives mulighed for at fremlægge deres synspunkter og svare på spørgsmål fra andre høringsdeltagere.
            
            
               5.   Efter en høring kan høringskonsulenten, hvis det er relevant for at sikre retten til at blive hørt, efter samråd med den ansvarlige direktør eller dennes stedfortræder, give interesserede parter mulighed for at fremsætte yderligere skriftlige bemærkninger. Høringskonsulenten fastsætter en frist for at fremsætte sådanne bemærkninger. Høringskonsulenten kan beslutte ikke at tage hensyn til skriftlige bemærkninger, der er fremsat efter denne frist.
            
         
         
            Artikel 11
            Opfølgning på høringer
            
               1.   Hvis der afholdes høringer af interesserede parter med forskellige interesser, udarbejder høringskonsulenten en udskrift eller et fyldestgørende sammendrag af høringen og rundsender udskriften/sammendraget til samtlige høringsdeltagere. Udskriften/sammendraget skal indgå i det dossier, der er tilgængeligt for de interesserede parter.
               Hvis der afholdes høringer mellem en individuel interesseret part eller en gruppe af interesserede parter med lignende interesser og Kommissionens tjenestegrene, udarbejder høringskonsulenten en udskrift eller et fyldestgørende sammendrag af høringen og rundsender udskriften/sammendraget til samtlige høringsdeltagere. Deltagerne kan indgive en begrundet anmodning om fortrolig behandling af visse oplysninger i udskriften/sammendraget. Høringskonsulenten træffer afgørelse om disse anmodninger efter at have hørt Kommissionens ansvarlige undersøgelsestjenester og om nødvendigt også andre tjenestegrene. Den ikke-fortrolige udgave af udskriften eller sammendraget fra høringen skal indgå i det dossier, der er tilgængeligt for de interesserede parter.
            
            
               2.   Høringskonsulenten kan fremsætte anbefalinger til Kommissionens ansvarlige undersøgelsestjenester i henhold til artikel 4, stk. 5. Kommissionens ansvarlige undersøgelsestjenester meddeler inden for en rimelig frist før vedtagelsen af en endelig retsakt høringskonsulenten, hvorvidt og i givet fald hvordan der er taget hensyn til disse anbefalinger, og fremsender en kopi af udkastet til retsakt til høringskonsulenten.
            
            
               3.   Høringskonsulenten underretter snarest muligt det medlem af Kommissionen, der har ansvar for handelspolitik, om høringer med individuelle parter eller en gruppe af interesserede parter med lignende interesser som omhandlet i artikel 18. Hvis sagen kræver det, fremsender høringskonsulenten omgående en henstilling til det medlem af Kommissionen, der har ansvar for handelspolitik, eller til generaldirektøren.
            
            
               4.   Henstillinger til Kommissionens ansvarlige undersøgelsestjenester og rapporter og bemærkninger til det medlem af Kommissionen, der har ansvar for handelspolitik, og til generaldirektøren, som høringskonsulenten har udarbejdet, betragtes i princippet som fortrolige interne dokumenter.
               Af hensyn til gennemsigtigheden og god forvaltningsskik skal høringskonsulenten dog beslutte, hvilke af de dokumenter, som vedkommende har udarbejdet, der skal indgå i det dossier, der er tilgængeligt for de interesserede parter.
            
         
         
            Artikel 12
            Aktindsigt
            
               1.   En interesseret part kan anmode høringskonsulenten om at revidere et afslag fra Kommissionens ansvarlige undersøgelsestjenester om inden for et rimeligt tidsrum at indrømme den pågældende aktindsigt i de dokumenter, der er tilgængeligt for parterne, eller et bestemt dokument i Kommissionens besiddelse. Høringskonsulenten undersøger sagen og træffer afgørelse om at indrømme delvis eller fuld aktindsigt eller afslå aktindsigt i dossieret eller det ønskede dokument.
            
            
               2.   Høringskonsulenten fastsætter fristerne for, hvornår Kommissionens ansvarlige undersøgelsestjenester skal indrømme en sådan aktindsigt.
            
         
         
            Artikel 13
            Behandling af fortrolige oplysninger
            
               1.   Høringskonsulenten er bundet af de generelle bestemmelser om behandling af fortrolige oplysninger, der er afgivet af de interesserede parter som led i Kommissionens forvaltningsmæssige procedurer.
            
            
               2.   Høringskonsulenten undersøger anmodninger fra de interesserede parter eller Kommissionens ansvarlige undersøgelsestjenester angående den fortrolige karakter af et dokument, som Kommissionens ansvarlige undersøgelsestjenester har i sin besiddelse. Høringskonsulenten træffer afgørelse om sådanne anmodninger under hensyntagen til både de interesserede parters ret til forsvar og reglerne om fortrolighed.
            
         
         
            Artikel 14
            Ikke-fortrolige sammendrag af fortrolige oplysninger
            
               1.   En interesseret part kan anmode høringskonsulenten om at revidere Kommissionens ansvarlige undersøgelsestjenesters vurdering af, hvorvidt et ikke-fortroligt sammendrag af de fortrolige oplysninger, der fremlægges i forbindelse med en undersøgelse, er tilstrækkelig detaljeret til at sikre en rimelig forståelse af substansen i de oplysninger, der er afgivet fortroligt.
            
            
               2.   Hvis Kommissionens ansvarlige undersøgelsestjenester beslutter at se bort fra et dokument eller oplysninger, for hvilke en interesseret part har afvist at fremsende et fyldestgørende ikke-fortroligt sammendrag, kan den interesserede part anmode høringskonsulenten om at træffe afgørelse i sagen.
            
            
               3.   Høringskonsulenten behandler anmodningerne. Hvis det ikke-fortrolige sammendrag ikke er tilstrækkelig detaljeret, giver høringskonsulenten den interesserede part, der har fremsendt sammendraget, lejlighed til at fremsætte bemærkninger og forbedre sammendraget inden for en rimelig frist.
            
            
               4.   Hvis den interesserede part, der har afgivet fortrolige oplysninger, fremsender et mangelfuldt sammendrag, anfører begrundelser, der er uantagelige, eller undlader at handle, afgør høringskonsulenten, om der kan ses bort fra fortrolige oplysninger, for hvilke der ikke er blevet fremlagt et fyldestgørende ikke-fortroligt sammendrag i overensstemmelse med grundforordningernes relevante bestemmelser.
            
         
         
            Artikel 15
            Adgang til fortrolige oplysninger, som ikke kan indgå i et sammendrag
            Høringskonsulenten kan efter anmodning fra en interesseret part undersøge fortrolige oplysninger, der ikke kan indgå i et sammendrag, og for hvilke der er indgivet anmodning om fortrolighed, og som den pågældende part ikke har adgang til, med henblik på at kontrollere, hvordan disse oplysninger er blevet anvendt af de tjenestegrene i Kommissionen, der har ansvar for undersøgelsen.
            Høringskonsulenten meddeler den interesserede part, der har indgivet anmodningen:
            
                        a)
                     
                     
                        hvorvidt de oplysninger, der er blevet hemmeligholdt for parten, er relevante for den pågældende parts forsvar, og
                     
                  
                        b)
                     
                     
                        hvis det er relevant, hvorvidt undersøgelsestjenesterne har udarbejdet en korrekt gengivelse af oplysningerne i de kendsgerninger og betragtninger, som blev lagt til grund for deres konklusioner.
                     
                  
         
            Artikel 16
            Fristforlængelse
            
               1.   En anmodning om forlængelse eller udsættelse af fristerne for at besvare spørgeskemaer, fremlægge yderligere oplysninger, foretage kontrolbesøg eller fremsætte bemærkninger vedrørende fremlæggelse af oplysninger skal først indgives af de interesserede parter til Kommissionens ansvarlige undersøgelsestjenester. En sådan anmodning skal indgives rettidigt inden udløbet af den oprindelige frist.
               Hvis anmodningen afslås, eller hvis fristforlængelsen efter den interesserede parts mening er for kort, kan vedkommende inden udløbet af den oprindelige frist indgive en begrundet anmodning til høringskonsulenten om at undersøge sagen. Anmodningen sendes direkte til høringskonsulenten.
               Efter høring af den ansvarlige direktør eller dennes stedfortræder kan høringskonsulenten forlænge fristerne eller afslå anmodningen.
               Høringskonsulenten træffer sin afgørelse under hensyntagen til de særlige forhold i forbindelse med anmodningen og til procedurernes tidsmæssige begrænsninger.
            
            
               2.   Kommissionens tjenestegrene agerer ikke i en sag, der henvises til høringskonsulenten, før denne har truffet en afgørelse.
            
         
         
            Artikel 17
            Deltagelse i udvalgsmøder
            Høringskonsulenten kan deltage i relevante udvalgsmøder. Høringskonsulenten kan, hvis det er relevant, besvare spørgsmål fra medlemsstaterne, for så vidt spørgsmålene vedrører arten af høringskonsulentens indgriben i procedurerne.
         
         
            Artikel 18
            Rapporter om høringskonsulentens arbejde
            
               1.   Ved udgangen af hvert år udarbejder høringskonsulenten en årsrapport. Årsrapporten skal indeholde oplysninger om de sager, som høringskonsulenten har grebet ind i samt dennes afgørelser, henstillinger og eventuelle forslag til forbedring af handelsprocedurerne. Rapporten stiles til det medlem af Kommissionen, der har ansvar for handelspolitik. Generaldirektøren og de(n) ansvarlige direktør(er) modtager en kopi af rapporten.
            
            
               2.   Sammendrag af årsrapporten rundsendes til medlemsstaterne og Europa-Parlamentet og offentliggøres på høringskonsulentens websted.
            
            
               3.   Ud over den årsrapport, der er omhandlet i stk. 1, forelægger høringskonsulenten, hvis det er berettiget, på ad hoc-basis det medlem af Kommissionen, der har ansvar for handelspolitik, et sammendrag af sine aktiviteter og de spørgsmål, der er opstået i forbindelse med disse aktiviteter. Disse oplysninger skal omfatte en redegørelse for de vigtigste politiske spørgsmål, afgørelser og henstillinger, som høringskonsulenten har fremsat, og for hvordan Kommissionens ansvarlige undersøgelsestjenester har taget de pågældende henstillinger i betragtning. Generaldirektøren modtager en kopi af disse oplysninger.
            
            
               4.   Høringskonsulenten aflægger rapport om eventuelle høringer af interesserede parter med forskellige interesser og kan rapportere til det medlem af Kommissionen, der har ansvar for handelspolitik, og til generaldirektøren om andre spørgsmål, der er opstået som følge af en handelsprocedure, eller som på anden vis er relevante for en effektiv anvendelse af EU-retten i handelsprocedurer.
            
            
               5.   Høringskonsulentens endelige rapport om høringer af parter med forskellige interesser forelægges for det medlem af Kommissionen, der har ansvar for handelspolitik, generaldirektøren og den ansvarlige direktør. Den fremsendes også til de kompetente repræsentanter for medlemsstaterne og de interesserede parter.
            
         
         
            Artikel 19
            Overgangsbestemmelser
            Denne afgørelse finder anvendelse på procedurer, der indledes på datoen for dens ikrafttræden, og på procedurer, der allerede er indledt inden denne dato.
            Proceduremæssige skridt forud for datoen for denne afgørelses ikrafttræden har fortsat virkning for så vidt angår afgørelsens anvendelsesområde.
         
         
            Artikel 20
            Ophævelse af afgørelse 2012/199/EU
            Afgørelse 2012/199/EU ophæves.
         
         
            Artikel 21
            Ikrafttræden
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 21. februar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EFT L 308 af 8.12.2000, s. 26.
         
            (2)  Afgørelse 2012/199/EU truffet af formanden for Europa-Kommissionen af 29. februar 2012 om høringskonsulentens funktion og beføjelser i visse handelsprocedurer (EUT L 107 af 19.4.2012, s. 5).
         
            (3)  Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).
         
            (4)  Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (EUT L 176 af 30.6.2016, s. 55).
         
            (5)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (6)  Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (EUT L 83 af 27.3.2015, s. 16).
         
            (7)  Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (EUT L 123 af 19.5.2015, s. 33).
         
            (8)  Europa-Parlamentets og Rådets forordning (EU) 2015/1843 af 6. oktober 2015 om fastsættelse af EU-procedurer på området for den fælles handelspolitik med henblik på at sikre udøvelsen af Unionens rettigheder i henhold til internationale handelsregler, navnlig regler fastlagt i Verdenshandelsorganisationens regi (EUT L 272 af 16.10.2015, s. 1).
         
            (9)  Europa-Parlamentets og Rådets forordning (EU) 2016/1035 af 8. juni 2016 om beskyttelse mod skadelig prisfastsættelse for fartøjer (EUT L 176 af 30.6.2016, s. 1).
         
            (10)  Europa-Parlamentets og Rådets forordning (EF) nr. 868/2004 af 21. april 2004 om beskyttelse mod støtte og illoyal priskonkurrence til skade for EF-luftfartsselskaber i forbindelse med levering af luftfartsydelser fra lande, der ikke er medlemmer af Det Europæiske Fællesskab (EUT L 162 af 30.4.2004, s. 1).
         
            (11)  Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).
         
            (12)  Kommissionens delegerede forordning (EU) nr. 155/2013 af 18. december 2012 om regler for proceduren for indrømmelse af den særlige ansporende ordning for bæredygtig udvikling og god regeringsførelse i henhold til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 48 af 21.2.2013, s. 5).
         
            (13)  Kommissionens delegerede forordning (EU) nr. 1083/2013 af 28. august 2013 om regler for proceduren for midlertidig tilbagetrækning af toldpræferencer og vedtagelse af generelle beskyttelsesforanstaltninger i henhold til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 293 af 5.11.2013, s. 16).
         
            (14)  Europa-Parlamentets og Rådets forordning (EU) 2015/476 af 11. marts 2015 om de foranstaltninger, Unionen kan træffe på grundlag af en rapport vedtaget af WTO's Tvistbilæggelsesorgan vedrørende antidumping- og antisubsidieforanstaltninger (EUT L 83 af 27.3.2015, s. 6.)